সব চাকরিতে বেতনের হার সমান নয়। আবার সব শহরেই বেতনের সুযোগ সমান নয়। আর এনিয়ে সমীক্ষায় উঠে এল দেশের মধ্যে উপার্জনের স্বর্গ এখনও পর্যন্ত বেঙ্গালুরু। 
পেশা সংক্রান্ত সোশ্যাল সাইট ‘লিংকদিন’ সম্প্রতি একটি সমীক্ষা চালিয়ে দেখেছে দেশে আয় বৃদ্ধির সুযোগের বিচারে এক নম্বরে বেঙ্গালুরু। দ্বিতীয় স্থানে মুম্বই এবং তৃতীয় স্থানে রয়েছে রাজধানী অর্থাৎ নয়াদিল্লি, গুরুগ্রাম ও নয়ডা। এর পরে চতুর্থ স্থানে চেন্নাই। ওই তালিকায় কলকাতার নামই আসেনি।
বিভিন্ন শহরে বসবাসকারী ‘লিংকদিন’ সদস্যদের বেতন বিবেচনা করেই এই সমীক্ষা করা হয়েছে। এই রিপোর্ট থেকে একই সঙ্গে উঠে এসেছে কোন ক্ষেত্রের চাকরিতে বেশি উপার্জনের সুযোগ রয়েছে।
রিপোর্ট বলছে, বেতন দেওয়ার ক্ষেত্রে এক নম্বরে রয়েছে হার্ডওয়্যার, নেটওয়ার্কিং, সফটওয়্যার ক্ষেত্র। এর পরে রয়েছে তথ্য-প্রযুক্তি। প্রথম পাঁচের মধ্যে রয়েছে কনজিউমার গুডস, হেলথকেয়ার এবং ফাইনান্স সংস্থাগুলি।
সমীক্ষা রিপোর্টে এও দাবি করা হয়েছে যে সব থেকে বেশি বেতন পাওয়া পদগুলি হল— ডিরেক্টর অফ ইঞ্জিনিয়ারিং, চিফ অপারেটিং অফিসার, এগজিউকিউটিভ ডিরেক্টর, ভাইস প্রেসিডেন্ট সেলস এবং সিনিয়র প্রোগ্রাম ম্যানেজার।